Diari Oficial de la Generalitat Valenciana


Sumari del DOGV 572, del 23-04-1987 (1987/808634)

RESOLUCIÓ de 31 de març de 1987, de la Direcció General d'Educació Bàsica i Ensenyaments Especials, per la qual s'estableix el procediment a seguir per tal de declarar determinats col.legis públics d'EGB com a Centres d'Acció Educativa Singular.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   572

Data del DOGV
:   23-04-1987

Secció del DOGV
:   ALTRES DISPOSICIONS

Número del document
:   1987/808634


Data del document
:   31-03-1987

Organisme emissor
:   Conselleria de Cultura, Educació i Ciència

Tipus de document
:   Resolució

Correcció d'errades

Resolució de 31 de març de 1987, de la Direcció General d'Educació Bàsica i Ensenyaments Especials, per la qual s'estableix el procediment a seguir per a declarar determinats col.legis públics d'EGB com a Centres d'Acció Educativa Singular.  
L'Ordre de la Conselleria de Cultura, Educació i Ciència de 15-5-86 (DOGV d'11-6-86), per la qual es creà la Junta de Promoció Educativa per a Centres d'Acció Educativa Singular estableix en l'article 2n. que la Direcció General d'Educació Bàsica i Ensenyaments Especials declararà els Centres que hauran de ser d'Acció Educativa Singular, atenent a raons de marginació per causes sòcio- econòmiques, geogràfiques, ètniques o familiars.   
Es fa necessari, doncs, regular el procediment per a dur a terme tal declaració atenent a les raons expressades.   
Per tot això i fent ús de les atribucions concedides per la disposició addicional de l'Ordre esmentada aquesta Direcció General, ha resolt:   
Primer  
1. La Declaració d'un Col·legi Públic d'EGB com a Centre d'Acció Educativa Singular, es durà a terme atenent els criteris següents:   
a) Que els Centres estiguen en Barris perifèrics o suburbials que presenten insuficiència de servei.   
b) Que la zona presente problemes d'infrastructura o de relacions socials (delinqüència, problemes racials, males condicions d'habitatge, grups marginals...).   
c) Que hi haja multes famílies nombroses i que aquestes presenten dificultats per a assumir la tasca educativa dels fills.   
d) Que el nivell cultural i de qualificació professional dels adults siga baix.   
e) Que el nivell de desocupació siga elevat.   
f) Que es donen alteracions en el procés d'escolarització (xiquets sense escolaritzar, escolarització tardana, absentisme escolar, desertització...).   
g) Que es donen inadaptacions personals, escolars o familiars en els alumnes.   
En qualsevol cas, sempre que es determine que un Col·legi Públic d'EGB haja de ser d'Acció Educativa Singular es tindrà en compte el que disposa l'article 4t, apartat 2, de l'Ordre de 15-5-86 (DOGV d'11-6-86) de la Conselleria de Cultura, Educació i Ciència, per la qual es crea la Junta de Promoció Educativa.   
Segon  
1. El Procediment que s'estableix per a la Declaració d'un Centre Públic d'EGB com a Centre d'Acció Educativa Singular és el següent:   
A) Durant el mes d'abril de cada any, podran presentar la sol·licitud per a tal declaració acompanyada d'una anàlisi de la situació escolar que justifique la necessitat, alguna de les institucions següents:   
a) El Consell Escolar del Centre sol·licitant.   
b) Els Ajuntaments a través del Consell Escolar.   
c) La pròpia Administració Educativa a través dels seus òrgans competents que podrà iniciar d'ofici el tràmit per a tal declaració quan ho considere necessari.   
B) Les sol·licituds es lliuraran a la Comissió Territorial, la qual sol·licitarà, tant a la Inspecció Educativa com al Servei Psicopedagògic Escolar corresponent, que durant el mes de maig duga a terme un informe que valore les distintes característiques requerides per poder determinar, si és procedent, la declaració d'un Centre d'Acció Educativa Singular.   
Així mateix podran sol·licitar totes les informacions que es consideren pertinents.   
C) Durant el mes de juny les Comissiones Territorials estudiaran les sol·licituds amb els respectius informes i elevaran les propostes que consideren oportunes a la Junta, que valorarà tota la documentació aportada, i en el mes de setembre emetrà una proposta sobre la qual resoldrà el Director General.   
2. La declaració d'un Centre d'Acció Educativa Singular suposarà un nou replantejament de tota l'organització escolar del centre per tal que s'adeqüe metodològicament a les característiques de l'alumnat (elaboració i posada en pràctica d'un projecte pedagògic).   
3. Periòdicament, a iniciativa de la Comissió Territorial, es durà a terme una revisió o avaluació de les condiciones que es tingueren en compte en la declaració del Centre d'Acció Educativa Singular, així com l'adequació del projecte pedagògic i la utilització dels recursos, i sol·licitarà un informe tècnic a la Inspecció corresponent, a l'SPE i tots els que calguen. De tot això, la Comissió Territorial n'elevarà un informe a la Junta i proposaria, si ho considerava procedent, la baixa del Centre com a Centre d'Acció Educativa Singular.   
Tercer  
1. Es declaren Centres i Aules d'Acció Educativa Singular aquells que s'expliciten en l'Annex I d'aquesta Resolució per reunir les característiques indicades en l'article primer, 1, d'aquesta Resolució i haver estat fins ara depenent de Juntes de Promoció Educativa Singular.   
2. Els professors que ocupen places en aquest Centres i Aules com a propietaris definitius continuaran en aquesta destinació com a tals.   
Quart  
1. Les unitats que fins ara depenien de Juntes de Promoció Educativa ja extingides i que es relacionen en l'Annex II d'aquesta Resolució esdevenen unitats de règim ordinari per estar integrades de fet en la xarxa ordinària de col·legis públics d'EGB.   
2. Els professors que ocupen aquestes places com a propietaris definitius continuaran ocupant-les com a tals d'acord amb la normativa vigent.   
Cinqué  
1. Les places anomenades d'Oci i Lleure ubicades a les Escoles- Llar que es relacionen en l'Annex III d'aquesta Resolució tindran la consideració, als efectes de provisió del professorat, d'unitats d'Acció Educativa Singular.   
2. Els professors que ocupen aquestes places com a propietaris definitius, continuaran ocupant-les.   
Sisé  
D'acord amb l'apartat c) de l'article cinqué de l'Ordre de 15 de maig de 1986 (DOGV d'11-6-86), de la Conselleria de Cultura, Educació i Ciència, la Junta de Promoció Educativa per a Centres d'Acció Educativa Singular durà a terme la convocatòria oportuna per tal d'elaborar la proposta de nomenament que permetrà de cobrir les vacants en els Centres declarats d'Acció Educativa Singular, especificant-hi els requisits per a proveir-les.   
DISPOSICIÓ DEROGATORIA  
Queden derogades totes les disposicions d'igual o inferior rang que s'oposen al que disposa aquesta Resolució.   
València, 31 de març de 1987. - El Director General d'Educació Bàsica i Ensenyaments Especials: Baltasar Vives i Moncho.   
Veure annex